Roeteverandering vir March for Change-optogDie Demokratiese Alliansie se March for Change-optog Die Demokratiese Alliansie het Dinsdag die bymekaarkompunt en die roete vir sy “March for Change”-optog verander, om die veiligheid van die betogers te verseker. Die DA sou aanvanklik Vrydag van die ANC se hoofkantoor, Luthuli House, in sentraal Johannesburg na Mary Fitzgerald-plein opgeruk het. Die optog word gehou in betoging teen pres. Jacob Zuma se onlangse kabinetskommeling. Die DA hou die optog te midde van toenemende versoeke dat Zuma as president van Suid-Afrika verwyder moet word op ŉ dag wat opposisiepartye en burgerregteorganisasies het onderneem om die land “tot ŉ stilstand te dwing”. “Ná ŉ vergadering vanoggend met lede van die Suid-Afrikaanse Polisiediens is ons in kennis gestel dat die SAPD nie ons betogers sal kan beskerm nie en dus nie hul veiligheid kan verseker teen dreigemente van die ANC nie,” het Mmusi Maimane, leier van die DA, gesê. “Die ANC-jeugliga en sekere takke binne die ANC het ŉ paar keer met geweld gedreig.” Die DA se “March for Change”-optog begin nou Vrydagoggend om 10:00 by die Westgate Transport Hub en eindig by Mary Fitzgerald-plein. Die regering het intussen ŉ sterk bewoorde verklaring uitgereik waarin alle Suid-Afrikaners verseker word dat Vrydag ŉ gewone werksdag sal wees. Donald Liphoko, waarnemende direkteur-generaal van die departement van kommunikasie, het gesê om die land Vrydag tot stilstand te dwing, sal tot “onverwagte gevolge” lei, veral wat die land se ekonomie, sake en gemeenskappe betref. Liphoko het gesê boodskappe op sosiale media probeer om Suid-Afrika se beeld skade te berokken, om die ekonomie te ontwrig en die indruk van wanorde en vrees in gemeenskappe te skep. “Alhoewel die publiek ŉ demokratiese reg het om te betoog, ondersteun die regering nie die burgerlike opstand of die optrede van ŉ paar wat die grondwetlike regte van die meerderheid wil bedreig nie,” het hy gesê. “Wanneer inwoners onwettig die strate invaar, sien ons geweld, verwoesting van eiendom en wetteloosheid. Hierdie onwettige betogings het nie die eienskappe van ŉ versterkende demokrasie nie. Diegene wat hulself aan geweld skuldig maak, sal met die wet te doen kry.” Liphoko het gesê die regering is van mening dat Suid-Afrikaners in gesprek kan tree oor hul verskille deur betekenisvolle dialoog en behoorlike platforms.